ОПРЕДЕЛЕНИЕ НА СЪДА НА ПУБЛИЧНАТА СЛУЖБА (първи състав)
18 февруари 2009 година
Дело F-70/07
Luigi Marcuccio
срещу
Комисия на Европейските общности
„Публична служба — Длъжностни лица — Иск за обезщетение — Определяне на съдебните разноски — Явна липса на компетентност — Изпращане на делото съгласно член 8, параграф 2 от приложението към Статута на Съда — Явна недопустимост“
Предмет: Иск на основание член 236 ЕО и член 152 АE, с който г‑н Marcuccio по същество иска Комисията да бъде осъдена да заплати обезщетение
за вредите, които той твърди, че е претърпял поради отказа ѝ да му изплати сумата на подлежащите на възстановяване съдебни
разноски, които поддържа, че е направил по дело T‑176/04 (Определение от 6 март 2006 г. по дело Marcuccio/Комисия, непубликувано
в Recueil)
Решение: Изпраща делото на Първоинстанционния съд на Европейските общности, що се отнася до частта от иска, свързана с определянето
на подлежащите на възстановяване съдебни разноски по дело T‑176/04. Отхвърля иска в останалата му част като явно недопустим.
Не се произнася по съдебните разноски във връзка с частта от иска, свързана с определянето на подлежащите на възстановяване
съдебни разноски по дело T‑176/04. Всяка от страните понася направените от нея съдебни разноски във връзка с останалата част
от иска.
Резюме
Производство — Съдебни разноски — Определяне — Подлежащи на възстановяване съдебни разноски — Компетентна юрисдикция
(член 92, параграф 1 от Процедурния правилник на Първоинстанционния съд)
Исканията за отмяна на спорно решение и на решението за отхвърляне на административната жалба срещу това спорно решение, както
и за осъждане на съответната институция да заплати на длъжностното лице сума заедно с лихви за забава при капитализиране на
лихвите, с които искания всъщност се цели институцията да изплати подлежащите на възстановяване съдебни разноски във връзка
със спор, който е решен от Първоинстанционния съд и за който съдът се е произнесъл по разпределянето на съдебните разноски —
с оглед на предмета им трябва да се разглеждат като искане за определяне на съдебните разноски. Тъй като съгласно член 92,
параграф 1 от Процедурния правилник на Първоинстанционния съд подобно искане е трябвало да бъде направено пред Първоинстанционния
съд, Съдът на публичната служба не е компетентен да се произнесе по гореупоменатите искания.
В това отношение точната правна квалификация на исканията, въз основа на която юрисдикцията установява дали е компетентна
да ги разгледа, се определя единствено от преценката на съда, а не от волята на страните.
(вж. точки 16 и 18)